વ્હોટ ટુ ડુ એન્ડ વ્હોટ નોટ ટુ ડુ! સુખની શોધ ‘ને સત્યના ખાંખાંખોળાની ગૂંચ સ્પષ્ટ છે. પોતાની વાત છે, પરંતુ કોઈ એકલું નથી જીવતું. એકલો રહેનાર શબ્દ સાથે જીવતો હોય છે. ચરકસંહિતા કહે છે- બુદ્ધિ, ધૈર્ય ‘ને સ્મૃતિ ભ્રષ્ટ થાય ત્યારે મનુષ્ય અશુભ કર્મ કરે છે અને ત્યારે શરીર કે મનના રોગ થાય છે. આયુર્વેદ એવા અશુભ કર્મને પ્રજ્ઞાપરાધ કહે છે. યાદ રહે અહીં અલાભ કર્મ નથી કીધાં. મંગલ કર્મ કીધાં છે. ફરે તે ચરે, બાંધ્યું ભૂખે મરે. કર્મ કરવું પડે. કૃષ્ણ કહે ફળની આશા વગર કરો ‘ને બુદ્ધ કહે છે ઇચ્છા સર્વ દુઃખનું મૂળ છે. અગેન, શું કરવું?! અરે યારાઝ, આવું વિચારીને બેસી રહેવું એમાં વિચારવું એ પણ કામ જ છે. તો પછી એક પછી એક પદ્ધતિ પ્રયોગમાં મૂકતા રહેવી, સુખ ‘ને સત્યની તપાસ કરતા રહેવું. બાકી વિકલ્પ પસંદ કર્યા વગર નિર્વિકલ્પ સમાધિ લાગતી હોય તો તો ક્યાં કોઈ પ્રશ્ન જ છે કે પછી કોઈ શબ્દ જ છે. અતઃ આપણે તો મકરંદ દવે કહે છે એમ રાખવું રહ્યું- કોઈ શબદ આવે આ રમતો રે, કોઈ શબદ આવે મનગમતો, મહામૌનના શિખર શિખરથી.